《集贺公调署分得十四盐》
明代·凌义渠

偶集因成醉，来期不待占。清言机互答，默坐意俱恬。

好戏非为机，同心或借砭。月初临隙牖，风早避重帘。

烛泪侵宵冷，笳吹彻曙严。暖须催鼓起，寒亟觅衣添。

未觉主人倦，何辞良友淹。清歌曳尾细，花帽压檐尖。

北客音同鹧，吴侬笑是盐。羁怀殊悄悄，酒趣故厌厌。

低恋香光促，谁堪别思兼。倒觥聊自湿，急口未容钳。

路入斜阳莫，天方衰草粘。孤心随幻蝶，美翰惜双鹣。

率尔难为句，枯肠许再拈。

作者简介：（1593—1644）明浙江乌程人，字骏甫。天启五年进士。崇祯时官给事中。居谏垣九年，建言颇多。迁山东布政使。入为大理卿。十七年，得帝死讯，自杀。有《凌忠介集》、《湘烟录》。